
REFERAT

privind aprobarea Contractului de Finanţare încheiat între Societatea Germană pentru Colaboare Tehnica (GTZ) şi Municipiul Timişoara, privind realizarea proiectului “Reabilitarea prudentă şi revitalizarea economică a cartierelor istorice din Timişoara”- măsuri demonstrative
             Municipiul Timişoara, deţine un amplu şi valoros patrimoniu arhitectural. Peste 14.000 de clădiri formează astăzi un ansamblu cu o identitate inconfundabilă, oraşul fiind denumit atât de frumos “ Mica Vienă”. Din nefericire, datorită vechimii lor şi a unei întreţineri inadecvate, odată cu trecerea vremii, majoritatea monumentelor şi clădirilor valoroase din punct de vedere arhitectural, se află într-o fază avansată de uzură şi degradare. Reabilitarea lor presupune cheltuieli financiare foarte mari, fapt pentru care s-au căutat resurse financiare complementare pentru acoperirea cheltuielilor privind reabilitarea clădirilor istorice.            

             Timişoara se confruntă cu multe probleme şi trebuie să-şi echilibreze capacitatea de a răspunde la acestea, păstrând însă,  în acelaşi timp, actualul nivel al serviciilor şi infrastructurii în condiţiile unor resurse financiare limitate.  
              În contextul proiectului “Reabilitarea prudentă şi revitalizarea economică a cartierelor istorice din Timişoara”- componentă de asistenţă tehnică, finanţat de către Guvernul Republicii Federale Germania în baza Acordului interguvernamental de cooperare între Guvernul Republicii Federale Germania şi Guvernul României, Municipiul Timişoara, a solicitat şi obţinut finanţare pentru aplicarea măsurilor demonstrative de calificare, privind conservarea durabilă şi reabilitarea prudentă a clădirilor publice şi private de interes deosebit.        

               Prin contractul ataşat, GTZ acordă o finanţare lucrărilor demonstrative şi de calificare în valoare de 440.000 de euro, adică aproximativ, 1.540.000 lei,  asupra clădirilor istorice, proprietate publică sau privată a Municipiului sau a persoanelor fizice sau juridice. 
               Se prevede o cofinanţare din partea Municipiului Timişoara, în valoare de 66.000 de euro, adică aproximativ, 231.000 lei, precum şi o contribuţie din partea persoanelor fizice şi juridice private în valoare de 44.000 de euro, adică aproximativ, 154.000 lei, astfel încât valoarea totală a proiectului este de 550.000 de euro, adică aproximativ 1.925.000 lei.
               Din suma totală de finanţare se doreşte planificarea următoarelor măsuri:
· cursuri de calificare (on-the-job) pentru pregătirea profesională a specialiştilor la nivel  local/regional în domeniul reabilitării clădirilor şi a meseriaşilor în domeniul meseriilor tradiţionale

· implementarea de proiecte-model pentru demonstrarea reabilitării prudente, a restaurării conforme, de ex. intervenţii la structura clădirilor în pericol de prăbuşire, măsuri de combatere a umidităţii, restaurarea faţadelor şi a acoperişurilor istorice conform standardelor internaţionale
· costuri de personal: 

· pregătire, execuţie, pregătire ulterioară a măsurilor de calificare

· supraveghere tehnică

· supravegherea execuţiei

Sumele ce revin spre cofinanţare Municipiului Timişoara au fost prevăzute în proiectul de buget pe anul 2007.
Lucrările vor fi executate în conformitate cu normele de specialitate privind reabilitarea prudentă a clădirilor istorice, asupra clădirilor proprietate publică şi privată a Municipiului şi a persoanelor fizice şi juridice situate în zonele prioritare de acţiune prevăzute în “Conceptul integrat de măsuri pentru reabilitarea prudentă şi revitalizarea economică a cartierelor istorice din Timişoara”.
      Având în vedere cele mai sus menţionate propunem:

· aprobarea contractului de finanţare încheiat între GTZ şi Municipiul Timişoara

· aprobarea cofinanţării din partea Municipiului Timişoara

